b"\n_START_ARTICLE_\nMarjan Komjanc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xa1tevilni kme\xc4\x8dki dru\xc5\xbeini v Dobovi, kamor se je bila dru\xc5\xbeina zatekla med 1. svetovno vojno, ko je fronta zajela njihov dom v \xc5\xa0teverjanu. Takoj po umiku fronte se je dru\xc5\xbeina vrnila v \xc5\xa0teverjan, kjer je obiskoval ljudsko \xc5\xa1olo. \xc5\xa0olanje je nadaljeval v Gorici. Tu je kon\xc4\x8dal gimnazijo, licej in bogoslovje. Ves \xc4\x8das \xc5\xa1olanja je bil gojenec gori\xc5\xa1kega malega in velikega semeni\xc5\xa1\xc4\x8da. Gori\xc5\xa1ki nad\xc5\xa1kof Carlo Margotti ga je 8. septembra 1940 posvetil v ma\xc5\xa1nika. Kot kaplan je najprej slu\xc5\xbeboval v \xc4\x8crni\xc4\x8dah. Po 2. svetovni vojni je sprejel slu\xc5\xbebo notarja na gori\xc5\xa1kem cerkvenem sodi\xc5\xa1\xc4\x8du, isto\xc4\x8dasno pa je pastoralno deloval na raznih \xc5\xbeupnijah. Leta 1972 je bil nastavljen za \xc5\xbeupnika v Sovodnjah (ital. Savogna d'Isonzo). Od leta 1960 je kot katehet pou\xc4\x8deval verouk na raznih italijanskih in slovenskih \xc5\xa1olah v Gorici, pa tudi na \xc5\xa1olah v krajih kjer je pastoralno deloval. Za uporabo na srednjih in strokovnih \xc5\xa1olah je napisal tri katekizme s skupnim naslovom Moje \xc5\xbeivljenje (Resnica \xc5\xbeivljenja, Vir \xc5\xbeivljenja, Zakon \xc5\xbeivljenja)._NEWLINE_Komjanc spada med tiste tako slovenske kakor tudi italijanske duhovnike, ki so se v gori\xc5\xa1ki nad\xc5\xa1kofiji najbolj zavzeli, da se vpeljejo in ustanovijo razni duhovni\xc5\xa1ki, \xc5\xbeupnijski in drugi pastoralni sveti v smislu reform II. vatikanskega koncila. Bil je med glavnimi pobudniki slovenske personalne \xc5\xbeupnije v Gorici. Posebne zasluge pa je imel, da je slovenski jezik dosegel popolno enakopravnost z italijanskim v vseh \xc5\xa1kofijskih uradih in v skupnem bogoslu\xc5\xbeju."